ระเบียบกรุงเทพมหานครระเบียบกรุงเทพมหานครว่าด้วยประมวลจริยธรรมของข้าราชการและลูกจ้างกรุงเทพมหานครพ.ศ.๒๕๕๒ โดยที่รัฐธรรมนูญแห่งราชอาณาจักรไทย มาตรา ๒๗๙กำหนดให้มาตรฐานทางจริยธรรมของข้าราชการหรือเจ้าหน้าที่ของรัฐแต่ละประเภทเป็นไปตามประมวลจริยธรรมที่กำหนดขึ้นโดยให้มีกลไกและระบบในการดำเนินงานเพื่อให้การบังคับใช้เป็นไปอย่างมีประสิทธิภาพรวมทั้งกำหนดขั้นตอนการลงโทษตามความร้ายแรงแห่งการกระทำการฝ่าฝืนหรือไม่ปฏิบัติตามมาตรฐานทางจริยธรรม ให้ถือว่าเป็นการกระทำผิดวินัยอาศัยอำนาจตามความในมาตรา ๒๗๙ของรัฐธรรมนูญแห่งราชอาณาจักรไทย และมาตรา ๔๙ แห่งพระราชบัญญัติระเบียบบริหารราชการกรุงเทพมหานครพ.ศ. ๒๕๒๘ ประกอบค่านิยมหลักสำหรับผู้ดำรงตำแหน่งทางการเมืองและเจ้าหน้าที่ของรัฐอันผู้ตรวจการแผ่นดินได้ให้คำแนะนำให้หน่วยงานทั้งหลายถือปฏิบัติผู้ว่าราชการกรุงเทพมหานครจึงออกระเบียบไว้ ดังต่อไปนี้ข้อ ๑ระเบียบนี้เรียกว่า ระเบียบกรุงเทพมหานครว่าด้วยประมวลจริยธรรมของข้าราชการและลูกจ้างกรุงเทพมหานครพ.ศ. ๒๕๕๒ข้อ ๒[๑]ระเบียบนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาข้อ ๓ในระเบียบนี้ประมวลจริยธรรม หมายความว่าระเบียบกรุงเทพมหานครว่าด้วยประมวลจริยธรรมของข้าราชการและลูกจ้างกรุงเทพมหานครพ.ศ. ๒๕๕๒หน่วยงาน หมายความว่าหน่วยงานตามกฎหมายว่าด้วยระเบียบบริหารราชการกรุงเทพมหานครโดยให้หมายความรวมถึงการพาณิชย์ของกรุงเทพมหานครด้วยข้าราชการ หมายความว่าข้าราชการกรุงเทพมหานครตามกฎหมายว่าด้วยระเบียบข้าราชการกรุงเทพมหานครลูกจ้าง หมายความว่าลูกจ้างประจำ ลูกจ้างชั่วคราวและผู้ชำนาญงานโดยให้หมายความรวมถึงพนักงานและลูกจ้างของการพาณิชย์ของกรุงเทพมหานครด้วยข้อ ๔ให้ผู้ว่าราชการกรุงเทพมหานครรักษาการตามระเบียบนี้และให้มีอำนาจออกประกาศคำสั่ง เพื่อปฏิบัติการให้เป็นไปตามระเบียบนี้หมวด๑มาตรฐานจริยธรรม ส่วนที่๑ค่านิยมหลัก ข้อ ๕ข้าราชการและลูกจ้างต้องปฏิบัติหน้าที่โดยยึดมั่นในค่านิยมหลักดังนี้(๑)ยึดมั่นและปฏิบัติตามหลักคุณธรรมและจริยธรรมอันดี(๒) มีจิตสำนึกที่ดี ซื่อสัตย์สุจริตและรับผิดชอบ(๓)ยึดถือประโยชน์ของประเทศชาติเหนือกว่าประโยชน์ส่วนตน และไม่มีผลประโยชน์ทับซ้อน(๔) ยืนหยัดทำในสิ่งที่ถูกต้องและเป็นไปตามหลักนิติธรรม(๕) ให้บริการแก่ประชาชนด้วยความรวดเร็วมีอัธยาศัยอันดี และไม่เลือกปฏิบัติ(๖) ให้ข้อมูลข่าวสารแก่ประชาชนอย่างครบถ้วนถูกต้องและไม่บิดเบือนข้อเท็จจริง(๗) มุ่งผลสัมฤทธิ์ของงาน รักษามาตรฐาน มีคุณภาพโปร่งใส และตรวจสอบได้(๘)ยึดมั่นในระบอบประชาธิปไตยอันมีพระมหากษัตริย์ทรงเป็นประมุข(๙) ยึดมั่นในหลักจรรยาวิชาชีพขององค์การส่วนที่๒มาตรฐานจริยธรรมขององค์การ ข้อ ๖ข้าราชการและลูกจ้างต้องจงรักภักดีต่อชาติศาสนาและพระมหากษัตริย์ข้อ ๗ข้าราชการและลูกจ้างต้องเป็นแบบอย่างที่ดีในการรักษาไว้และปฏิบัติตามรัฐธรรมนูญแห่งราชอาณาจักรไทยทุกประการข้อ ๘ ข้าราชการและลูกจ้างต้องซื่อสัตย์ สุจริตพิทักษ์รักษาไว้ซึ่งชื่อเสียง เกียรติและศักดิ์ศรีของกรุงเทพมหานครข้อ ๙ข้าราชการและลูกจ้างต้องเป็นพลเมืองดีเคารพกฎระเบียบขององค์การและปฏิบัติตนเป็นแบบอย่างที่ดีในการดำเนินการให้เป็นไปตามนโยบายของกรุงเทพมหานครข้อ ๑๐ข้าราชการและลูกจ้างต้องมีจิตสำนึกที่ดีมีความขยัน หมั่นเพียร รับผิดชอบมุ่งแก้ปัญหาความเดือดร้อนของประชาชนละเว้นจากการกระทำทั้งปวงอันอาจก่อให้เกิดความเสียหายต่อตำแหน่งหน้าที่ของตนข้อ ๑๑ข้าราชการและลูกจ้างมีหน้าที่เสริมสร้างความเข้าใจอันดีระหว่างกรุงเทพมหานครกับประชาชนข้อ ๑๒ข้าราชการและลูกจ้างต้องไม่ใช้สถานะหรือตำแหน่งของตนไม่ว่าจะโดยทางตรงหรือทางอ้อมไปแสวงหาประโยชน์ที่มิควรได้สำหรับตนเองหรือผู้อื่นข้อ ๑๓ข้าราชการและลูกจ้างต้องละเว้นการกระทำใด ๆอันทำให้เกิดความเสียหายต่อภาพลักษณ์ ชื่อเสียงของกรุงเทพมหานครเว้นแต่เป็นการแสดงความเห็นทางวิชาการตามหลักวิชาโดยสุจริตข้อ ๑๔ข้าราชการและลูกจ้างต้องไม่ใช้หรือแนะนำให้ประชาชนใช้ช่องว่างของกฎหมายในงานที่อยู่ในความรับผิดชอบของตนเพื่อประโยชน์ของตนเองหรือผู้อื่นโดยมิชอบข้อ ๑๕ข้าราชการและลูกจ้างต้องไม่ยอมให้บุคคลอื่นอาศัยชื่อตนเองถือครองทรัพย์สินสิทธิ หรือประโยชน์อื่นใดแทนบุคคลอื่นหรือใช้ชื่อบุคคลอื่นถือครองสิ่งดังกล่าวแทนตนเพื่อปกปิดทรัพย์สินของตนอันเป็นการเลี่ยงกฎหมายหมวด๒กลไกและระบบการใช้บังคับประมวลจริยธรรม ส่วนที่๑การส่งเสริมและคุ้มครองจริยธรรม ข้อ ๑๖ให้มีคณะกรรมการจริยธรรมกรุงเทพมหานครประกอบด้วย(๑) ผู้ว่าราชการกรุงเทพมหานครเป็นประธานกรรมการ(๒) ปลัดกรุงเทพมหานครเป็นกรรมการ(๓) ผู้ทรงคุณวุฒิจำนวนห้าคนที่กรุงเทพมหานครนำเสนอโดยความเห็นชอบของคณะกรรมการข้าราชการกรุงเทพมหานคร เป็นกรรมการ(๔) เลขาธิการสำนักงานผู้ตรวจการแผ่นดินหรือผู้แทนเป็นกรรมการให้หัวหน้าสำนักงานคณะกรรมการข้าราชการกรุงเทพมหานครเป็นกรรมการและเลขานุการและให้หัวหน้าสำนักงานคณะกรรมการข้าราชการกรุงเทพมหานครแต่งตั้งข้าราชการในสังกัดจำนวนสองคนเพื่อปฏิบัติหน้าที่ผู้ช่วยเลขานุการกรรมการจริยธรรมกรุงเทพมหานครต้องไม่เคยถูกลงโทษทางวินัยให้นำบทบัญญัติว่าด้วยคณะกรรมการที่มีอำนาจดำเนินการพิจารณาทางปกครองตามกฎหมายว่าด้วยวิธีปฏิบัติราชการทางปกครองมาใช้บังคับกับการประชุมของคณะกรรมการจริยธรรมกรุงเทพมหานครโดยอนุโลมข้อ ๑๗คณะกรรมการจริยธรรมกรุงเทพมหานครมีอำนาจหน้าที่ดังนี้(๑)กำหนดการทั้งหลายอันจำเป็นแก่การใช้บังคับประมวลจริยธรรม(๒)คุ้มครองข้าราชการและลูกจ้างซึ่งปฏิบัติตามประมวลจริยธรรมนี้อย่างตรงไปตรงมามิให้ผู้บังคับบัญชาใช้อำนาจโดยไม่เป็นธรรมต่อข้าราชการและลูกจ้างผู้นั้น(๓) เผยแพร่ปลูกฝังคุณธรรมและจริยธรรมให้เป็นที่รับทราบอย่างกว้างขวางทั้งในหมู่ข้าราชการลูกจ้าง และประชาชน(๔) ส่งเสริมและยกย่องหน่วยงาน ส่วนราชการหัวหน้าหน่วยงาน หัวหน้าส่วนราชการ ผู้บังคับบัญชาข้าราชการและลูกจ้างที่ปฏิบัติตามประมวลจริยธรรมอย่างจริงจัง(๕) ติดตามสอดส่องการใช้บังคับและการปฏิบัติตามประมวลจริยธรรมนี้ในกรณีมีการฝ่าฝืนจริยธรรมและยังไม่มีการดำเนินการใดคณะกรรมการจริยธรรมกรุงเทพมหานครอาจมีมติให้หัวหน้าหน่วยงานผู้ฝ่าฝืนดำเนินการตามประมวลจริยธรรมได้(๖) ประสานงานกับผู้ตรวจการแผ่นดินเพื่อให้การปฏิบัติตามค่านิยมหลักสำหรับผู้ดำรงตำแหน่งทางการเมืองและเจ้าหน้าที่ของรัฐตลอดจนประมวลจริยธรรมนี้มีผลใช้บังคับอย่างจริงจังมีประสิทธิภาพและทั่วถึง(๗)ประเมินผลการปฏิบัติตามประมวลจริยธรรมนี้ของข้าราชการและลูกจ้างและวินิจฉัยชี้ขาดปัญหาอันเกิดจากประมวลจริยธรรมนี้(๘) ประมวลการตีความและวินิจฉัยปัญหาอันเกิดจากการใช้บังคับประมวลจริยธรรมนี้ทุกปีและเผยแพร่ให้ข้าราชการและลูกจ้างทราบเพื่อยึดถือและเป็นแนวทางปฏิบัติต่อไป(๙)ทบทวนว่าสมควรแก้ไขเพิ่มเติมประมวลจริยธรรมนี้หรือไม่อย่างน้อยทุกสี่ปี(๑๐)เชิญบุคคลภายนอกเป็นกรรมการที่ปรึกษาแต่ละกรณีของคณะกรรมการ(๑๑) แต่งตั้งคณะกรรมการจริยธรรมประจำหน่วยงาน(๑๒) ดำเนินการอื่นตามประมวลจริยธรรมนี้หรือตามที่จะตกลงกับผู้ตรวจการแผ่นดินข้อ ๑๘ให้คณะกรรมการจริยธรรมกรุงเทพมหานครโดยข้อเสนอของหัวหน้าหน่วยงานแต่งตั้งคณะกรรมการจริยธรรมประจำหน่วยงานขึ้นเพื่อควบคุม กำกับให้มีการปฏิบัติตามประมวลจริยธรรมนี้ ประกอบด้วย(๑)ประธานกรรมการซึ่งหัวหน้าหน่วยงานเสนอจากผู้ทรงคุณวุฒิภายนอกผู้มีความซื่อสัตย์เป็นประจักษ์(๒) กรรมการซึ่งดำรงตำแหน่งบริหารตั้งแต่รองหัวหน้าหน่วยงาน ผู้ช่วยหัวหน้าหน่วยงานและหัวหน้าส่วนราชการในสังกัดคัดเลือกกันเองให้เหลือสองคน(๓)กรรมการสองคนซึ่งเป็นข้าราชการและหรือลูกจ้างที่ได้รับการคัดเลือกจากข้าราชการและลูกจ้างในสังกัดกรณีการพาณิชย์ของกรุงเทพมหานครให้คัดเลือกกันเองจากพนักงานและลูกจ้างในสังกัดจำนวนสองคน(๔) กรรมการผู้ทรงคุณวุฒิภายนอกสองคนซึ่งหัวหน้าหน่วยงานและรองหัวหน้าหน่วยงานหรือผู้ช่วยหัวหน้าหน่วยงานร่วมกันเสนอให้เลขานุการสำนักผู้อำนวยการกองบริหารทั่วไปหรือตำแหน่งที่เรียกชื่ออย่างอื่น หัวหน้าฝ่ายปกครองหรือหัวหน้าฝ่ายบริหารงานทั่วไปแล้วแต่กรณีเป็นเลขานุการคณะกรรมการจริยธรรมประจำหน่วยงานที่ตนสังกัดกรรมการจริยธรรมประจำหน่วยงานต้องมีคุณสมบัติตามที่คณะกรรมการจริยธรรมกรุงเทพมหานครกำหนดให้นำบทบัญญัติว่าด้วยคณะกรรมการที่มีอำนาจดำเนินการพิจารณาทางปกครองตามกฎหมายว่าด้วยวิธีปฏิบัติราชการทางปกครองมาใช้บังคับกับการประชุมของคณะกรรมการจริยธรรมกรุงเทพมหานครโดยอนุโลมข้อ ๑๙คณะกรรมการจริยธรรมประจำหน่วยงานมีอำนาจหน้าที่ดังนี้(๑) ควบคุม กำกับส่งเสริมและให้คำแนะนำในการใช้บังคับประมวลจริยธรรมนี้ในหน่วยงาน(๒)สอดส่องดูแลให้มีการปฏิบัติตามประมวลจริยธรรมในหน่วยงานในกรณีที่มีข้อสงสัยหรือมีข้อร้องเรียนว่ามีการฝ่าฝืนจริยธรรม ให้คณะกรรมการจริยธรรมประจำหน่วยงานพิจารณาวินิจฉัยกรณีเห็นว่ามีการฝ่าฝืนประมวลจริยธรรมให้ส่งเรื่องให้หัวหน้าหน่วยงานเพื่อปฏิบัติตามความในส่วนที่ ๒ หมวด ๒แห่งประมวลจริยธรรมนี้โดยเร็ว(๓)พิจารณาวินิจฉัยชี้ขาดปัญหาอันเกิดจากการใช้บังคับประมวลจริยธรรมนี้ในหน่วยงานเมื่อได้วินิจฉัยแล้วให้ส่งคำวินิจฉัยให้คณะกรรมการจริยธรรมกรุงเทพมหานครโดยเร็วถ้าคณะกรรมการจริยธรรมกรุงเทพมหานครมิได้วินิจฉัยเป็นอย่างอื่นภายในเก้าสิบวันนับแต่วันที่คณะกรรมการจริยธรรมกรุงเทพมหานครรับเรื่องให้คำวินิจฉัยของคณะกรรมการจริยธรรมประจำหน่วยงานเป็นที่สุด(๔)ส่งเรื่องให้คณะกรรมการจริยธรรมกรุงเทพมหานครพิจารณาวินิจฉัยในกรณีที่เห็นว่าเรื่องนั้นเป็นเรื่องสำคัญหรือมีผลกระทบในวงกว้างหลายหน่วยงานและยังไม่มีคำวินิจฉัยของคณะกรรมการจริยธรรมกรุงเทพมหานคร หรือผู้ตรวจการแผ่นดิน(๕) คุ้มครองข้าราชการและลูกจ้างซึ่งปฏิบัติตามประมวลจริยธรรมนี้อย่างตรงไปตรงมามิให้ผู้บังคับบัญชาใช้อำนาจโดยไม่เป็นธรรมต่อข้าราชการและลูกจ้างผู้นั้น(๖) เสนอแนะการแก้ไขเพิ่มเติมประมวลจริยธรรมนี้หรือการอื่นที่เห็นสมควรต่อคณะกรรมการจริยธรรมกรุงเทพมหานคร(๗) ดำเนินการอื่นตามประมวลจริยธรรมนี้หรือตามที่คณะกรรมการจริยธรรมกรุงเทพมหานครมอบหมายข้อ ๒๐กรรมการจริยธรรมตามข้อ ๑๘มีวาระการปฏิบัติหน้าที่คราวละสองปี เมื่อครบวาระให้ดำเนินการคัดเลือกใหม่โดยกรรมการซึ่งพ้นตำแหน่งตามวาระอาจได้รับการคัดเลือกหรือแต่งตั้งอีกได้แล้วแต่กรณี และให้หัวหน้าหน่วยงานดำเนินการเสนอรายชื่อคณะกรรมการชุดใหม่เพื่อให้คณะกรรมการจริยธรรมกรุงเทพมหานครแต่งตั้งต่อไปให้กรรมการที่พ้นจากตำแหน่งตามวรรคหนึ่งคงปฏิบัติหน้าที่ต่อไปจนกว่ากรรมการที่ได้รับการคัดเลือกหรือแต่งตั้งใหม่จะเข้ารับหน้าที่ข้อ ๒๑นอกจากการพ้นจากตำแหน่งตามวาระกรรมการจริยธรรมประจำหน่วยงานพ้นจากตำแหน่งเมื่อ(๑) ตาย(๒) ลาออกโดยยื่นหนังสือลาออกต่อประธานกรรมการ(๓)พ้นจากการเป็นข้าราชการหรือลูกจ้างของหน่วยงานนั้น(๔) ถูกตั้งคณะกรรมการสอบสวนวินัยอย่างร้ายแรง(๕) ต้องคำพิพากษาถึงที่สุดให้ได้รับโทษจำคุก(๖) เป็นผู้บกพร่องในศีลธรรมอันดี(๗) เป็นบุคคลล้มละลายในกรณีที่กรรมการจริยธรรมซึ่งคัดเลือกกันเองหรือกรรมการผู้ทรงคุณวุฒิพ้นจากตำแหน่งก่อนครบวาระให้ดำเนินการคัดเลือกกรรมการประเภทคัดเลือกกันเองหรือแต่งตั้งกรรมการผู้ทรงคุณวุฒิแทนภายในสี่สิบห้าวันนับแต่วันที่กรรมการผู้นั้นพ้นจากตำแหน่งและให้ผู้ได้รับการคัดเลือกหรือแต่งตั้งแล้วแต่กรณีปฏิบัติหน้าที่อยู่ในตำแหน่งเท่ากับวาระที่เหลืออยู่ของผู้ซึ่งตนแทนแต่ถ้าวาระของกรรมการผู้นั้นเหลืออยู่ไม่ถึงหนึ่งร้อยแปดสิบวันจะไม่ดำเนินการคัดเลือกกรรมการหรือแต่งตั้งกรรมการผู้ทรงคุณวุฒิแทนตำแหน่งที่ว่างนั้นก็ได้ในระหว่างที่ยังมิได้ดำเนินการแต่งตั้งกรรมการแทนตำแหน่งที่ว่างลงตามวรรคหนึ่งหากกรรมการที่เหลืออยู่มีจำนวนเกินกึ่งหนึ่งของกรรมการทั้งหมดให้กรรมการที่เหลืออยู่ปฏิบัติหน้าที่ต่อไปได้ข้อ ๒๒ผู้บังคับบัญชามีหน้าที่ปฏิบัติตามประมวลจริยธรรมนี้และประพฤติตนให้เป็นแบบอย่างที่ดีแก่ผู้ใต้บังคับบัญชาควบคุมให้ผู้อยู่ใต้บังคับบัญชาปฏิบัติตามประมวลจริยธรรมนี้สนับสนุนส่งเสริมผู้อยู่ใต้บังคับบัญชาที่มีความซื่อสัตย์มีผลงานและความรู้ความสามารถ และปฏิบัติตามประมวลจริยธรรมนี้ โดยให้มีอำนาจหน้าที่ดังต่อไปนี้(๑)คุ้มครองข้าราชการและลูกจ้างซึ่งปฏิบัติตามประมวลจริยธรรมนี้อย่างตรงไปตรงมามิให้ถูกกลั่นแกล้งหรือถูกใช้อำนาจโดยไม่เป็นธรรม(๒)ส่งเสริมและเผยแพร่การปฏิบัติตามประมวลจริยธรรมนี้อย่างสม่ำเสมอ(๓)ติดตามสอดส่องให้ข้าราชการและลูกจ้างในหน่วยงานหรือส่วนราชการปฏิบัติตามประมวลจริยธรรมนี้อย่างเคร่งครัด(๔) ปฏิบัติตามมติหรือคำวินิจฉัยของคณะกรรมการจริยธรรมกรุงเทพมหานครคณะกรรมการจริยธรรมประจำหน่วยงานหรือคำแนะนำของผู้ตรวจการแผ่นดินในกรณีที่คณะกรรมการจริยธรรมประจำหน่วยงานมีคำวินิจฉัยใด และหัวหน้าหน่วยงานไม่เห็นพ้องด้วยกับคำวินิจฉัยนั้นให้เสนอความเห็นของตนและคำวินิจฉัยของคณะกรรมการจริยธรรมประจำหน่วยงานไปให้คณะกรรมการจริยธรรมกรุงเทพมหานครวินิจฉัยได้เว้นแต่กรณีนั้นมีคำวินิจฉัยของผู้ตรวจการแผ่นดินหรือคณะกรรมการจริยธรรมกรุงเทพมหานครวินิจฉัยไว้เสร็จเด็ดขาดแล้ว(๕) รวบรวมปัญหาการปฏิบัติตามประมวลจริยธรรมนี้และข้อเสนอแนะในการปรับปรุงประมวลจริยธรรมนี้หรือการอื่นตามที่เห็นสมควรเสนอต่อคณะกรรมการจริยธรรมกรุงเทพมหานคร(๖)ดำเนินการอื่นตามประมวลจริยธรรมนี้หรือตามที่ผู้ตรวจการแผ่นดินหรือคณะกรรมการจริยธรรมกรุงเทพมหานครมอบหมายส่วนที่๒ระบบการใช้บังคับประมวลจริยธรรม ข้อ ๒๓การฝ่าฝืนจริยธรรมตามความในหมวด ๑ของประมวลจริยธรรมนี้ให้ถือว่าเป็นการกระทำผิดทางวินัยตามกฎหมายว่าด้วยระเบียบข้าราชการกรุงเทพมหานครข้อบัญญัติกรุงเทพมหานครว่าด้วยลูกจ้าง และระเบียบกรุงเทพมหานครว่าด้วยการบริหารงานบุคคลของการพาณิชย์ของกรุงเทพมหานครแล้วแต่กรณีการฝ่าฝืนจริยธรรมตามความในหมวด ๑ของประมวลจริยธรรมอันก่อให้เกิดความเสียหายแก่กรุงเทพมหานครอย่างร้ายแรงให้ถือว่าเป็นความผิดวินัยอย่างร้ายแรงการดำเนินการกับผู้ฝ่าฝืนจริยธรรมตามประมวลจริยธรรมนี้ให้นำกระบวนการทางวินัยตามที่กฎหมายกำหนดไว้ในวรรคหนึ่งมาใช้บังคับโดยอนุโลมในกรณีที่มีการลงโทษผู้ฝ่าฝืนประมวลจริยธรรมนี้ให้หน่วยงานรายงานคณะกรรมการจริยธรรมประจำหน่วยงานและให้คณะกรรมการจริยธรรมประจำหน่วยงานรายงานคณะกรรมการจริยธรรมกรุงเทพมหานครทราบด้วยข้อ ๒๔การกระทำกรรมเดียวที่มีทั้งความผิดวินัยและเป็นการฝ่าฝืนจริยธรรมให้ลงโทษวินัยได้ครั้งเดียวในการกระทำนั้นและอาจให้รับการพัฒนาตามที่คณะกรรมการจริยธรรมกรุงเทพมหานครกำหนดด้วยก็ได้ข้อ ๒๕ให้คณะกรรมการจริยธรรมกรุงเทพมหานครคณะกรรมการจริยธรรมประจำหน่วยงาน หัวหน้าหน่วยงานและหัวหน้าส่วนราชการส่งเสริมจริยธรรมข้าราชการและลูกจ้างโดยอย่างน้อยต้องดำเนินการ ดังนี้(๑) ในการบรรจุแต่งตั้ง เลื่อนเงินเดือนหรือค่าจ้างย้ายหรือโอนข้าราชการและลูกจ้างให้ใช้พฤติกรรมทางจริยธรรมของผู้นั้นมาประกอบการพิจารณาด้วย(๒) ปลูกฝังจริยธรรมให้ข้าราชการและลูกจ้างที่บรรจุใหม่จัดให้ลงลายมือชื่อรับทราบประมวลจริยธรรมจัดให้มีสมุดบันทึกประวัติในส่วนที่เกี่ยวกับจริยธรรมของข้าราชการและลูกจ้างแต่ละคนรวมทั้งจัดให้มีกิจกรรมส่งเสริมจริยธรรมผู้บริหารและข้าราชการและลูกจ้างอย่างสม่ำเสมอ(๓)ประเมินการปฏิบัติตามประมวลจริยธรรมของข้าราชการและลูกจ้างแต่ละคน(๔)คุ้มครองข้าราชการและลูกจ้างผู้ปฏิบัติตามประมวลจริยธรรมนี้(๕) ยกย่องข้าราชการและลูกจ้างหน่วยงานและส่วนราชการที่ถือปฏิบัติตามประมวลจริยธรรมนี้โดยเคร่งครัด(๖) ตอบข้อสงสัยหรือคำถามเกี่ยวกับการปฏิบัติตามประมวลจริยธรรมนี้(๗)จัดให้มีการศึกษาค่านิยมที่เป็นอุปสรรคต่อการปฏิบัติตามประมวลจริยธรรมนี้และดำเนินการแก้ไขปรับเปลี่ยนค่านิยมนั้น(๘) เผยแพร่ให้ประชาชน ผู้เป็นคู่สมรส ญาติพี่น้อง พรรคพวกเพื่อนฝูงของข้าราชการและลูกจ้าง ตลอดจนประชาชนผู้มาติดต่อราชการทราบประมวลจริยธรรมข้าราชการและลูกจ้างเพื่อไม่ทำการอันเป็นการส่งเสริมหรือก่อให้เกิดการฝ่าฝืนจริยธรรม(๙)จัดให้มีการประเมินผลการปฏิบัติตามประมวลจริยธรรมนี้ข้อ ๒๖เมื่อมีปัญหาการปฏิบัติตามประมวลจริยธรรมนี้ในเรื่องใดข้าราชการและลูกจ้างอาจเสนอเรื่องที่เป็นปัญหาดังกล่าวให้เลขานุการคณะกรรมการจริยธรรมประจำหน่วยงานที่ตนสังกัดนำเสนอเพื่อขอคำวินิจฉัยจากคณะกรรมการจริยธรรมประจำหน่วยงานได้ในกรณีที่เรื่องนั้นเป็นเรื่องสำคัญหรือมีผลกระทบในวงกว้างหลายหน่วยงานและยังไม่มีคำวินิจฉัยของผู้ตรวจการแผ่นดินหรือคณะกรรมการจริยธรรมกรุงเทพมหานครแล้วแต่กรณีคณะกรรมการจริยธรรมประจำหน่วยงานอาจส่งเรื่องให้คณะกรรมการจริยธรรมกรุงเทพมหานครวินิจฉัยให้ในกรณีที่คณะกรรมการจริยธรรมกรุงเทพมหานครเห็นว่าเรื่องดังกล่าวตามวรรคหนึ่งเป็นเรื่องสำคัญอันควรแก่การขอคำแนะนำจากผู้ตรวจการแผ่นดินก็ให้กระทำได้ข้าราชการและลูกจ้างที่ปฏิบัติตามคำวินิจฉัยคณะกรรมการจริยธรรมประจำหน่วยงานคณะกรรมการจริยธรรมกรุงเทพมหานครหรือผู้ตรวจการแผ่นดินไม่ต้องรับผิดทางวินัยบทเฉพาะกาล ข้อ ๒๗ให้ดำเนินการแต่งตั้งคณะกรรมการจริยธรรมกรุงเทพมหานครภายในหกสิบวันนับแต่วันที่ประมวลจริยธรรมนี้มีผลใช้บังคับข้อ ๒๘เมื่อครบหนึ่งปีนับแต่วันที่ประมวลจริยธรรมนี้มีผลใช้บังคับให้คณะกรรมการจริยธรรมกรุงเทพมหานครจัดให้มีการประเมินการปฏิบัติตามประมวลจริยธรรมนี้พร้อมดำเนินการปรับปรุงแนวทางการปฏิบัติหรือแก้ไขเพิ่มเติมประมวลจริยธรรมให้เหมาะสมในการดำเนินการตามวรรคหนึ่งให้คณะกรรมการจริยธรรมกรุงเทพมหานครรับฟังความคิดเห็นจากข้าราชการ ลูกจ้างคณะกรรมการจริยธรรมประจำหน่วยงานหัวหน้าหน่วยงานและผู้ตรวจการแผ่นดินอย่างกว้างขวางโดยจะต้องดำเนินการตามวรรคหนึ่งให้แล้วเสร็จภายในหนึ่งร้อยแปดสิบวันนับแต่วันที่ครบหนึ่งปีของการใช้บังคับประมวลจริยธรรมนี้ประกาศณ วันที่ ๒๕ ธันวาคม พ.ศ. ๒๕๕๒สุขุมพันธุ์บริพัตรผู้ว่าราชการกรุงเทพมหานครปริยานุช/ผู้จัดทำ๑๐กุมภาพันธ์ ๒๕๕๓นันท์นภัสร์/ตรวจ๑๐กุมภาพันธ์ ๒๕๕๓[๑]ราชกิจจานุเบกษา เล่ม ๑๒๗/ตอนพิเศษ ๑๗ ง/หน้า ๒๐/๒ กุมภาพันธ์ ๒๕๕๓